《张仲良燕饯郑子素于黄竹径之梵閤时天气暖甚桃花盛开后四日为重九矣得携字》
元代·刘崧

行客系船黄竹西，江晴石出少沙泥。背崖李子寒初落，近水桃花暖欲迷。

何日登楼思共倚，清秋载酒惜分携。接䍦倒着从人笑，直过南街散马蹄。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。